הזדהות וערות הורים, מעורבותם והקשר בינם לבין

עמדות ילדיהם כלפי בית הספר, הסתגלותם החברתית,

מסוגלותם העצמית והישגיהם הלימודיים

חיבור לשם קבלת התואר "דוקטור לפילוסופיה"

### מאת:

### שושנה בן-טוב

בית הספר לחינוך

הוגש לסנט של אוניברסיטת בר-אילן

רמת-גן שבט, תשע"ג

תקציר

מאמצע שנות ה-80 של המאה ה-20 הפכה מעורבות ההורים בחינוך לתופעה חברתית קיימת. מציאות זו יצרה תופעות ברוכות של שיתוף פעולה בין מורים להורים, אך גם לתופעות של התערבות גסה ובוטה של הורים במערכת החינוך. מצבי קונפליקט ותסכול הובילו לאדישות, תוקפנות ואף לדרישה לפיטורי מורים/מנהלים (פרידמן ופישר, 2003). יחד עם זאת, נמצא כי מעורבות הורים על בסיס שיתוף פעולה אמתי הביאה לשיפור במוטיבציה של התלמידים, בתפקודם ובהישגיהם הלימודיים (גולדרינג ושפירא, 1990;Horowitz & Tobaly, 2003; Marchant, Paulson & Rothlisberg, 2001 ).

הגדרות שונות ניתנו למושג מעורבות הורים. מחקרנו הסתמך על הגדרתו של פרידמן (פרידמן, 1990; פרידמן ופישר, 2002) שעל-פיה מעורבות הורים מורכבת משני ממדים: הזדהות וערות. על סמך מממדים אלו הוא בנה את "מודל פוטנציאל מעורבות ההורים" (פרידמן, 1990 ; פרידמן ופישר, 2002). לפי מודל זה, נטייתם של הורים למעורבות בבית הספר של ילדיהם מתגבשת באמצעות שילוב של שני הממדים, הזדהות וערות הורים. הזדהות הורים קשורה בפעולה מנטלית ובהעברה של עמדה רגשית אל בית הספר. ערות קשורה לתשומת לב וערנות למתרחש בסביבת בית הספר. כתוצאה משני אלה מתגבשת החלטת ההורים לגבי מעורבותם, כלומר הזדהות וערות הם בסיס להבנת מעורבות הורים. שני הממדים קובעים את רמת מעורבות ההורים, אופייה ואם כיוונה יהיה חיובי או שלילי. במחקרנו שלושת הממדים-הזדהות, ערות ומעורבות- ייבדקו בנפרד ותבדק מידת הקשר שלהם למספר משתנים הקשורים בתפקוד ילדיהם: עמדות ילדיהם הכלליות כלפי בית הספר, הסתגלותם החברתית, מסוגלותם העצמית והישגיהם הלימודיים. הקשרים בין המשתנים השונים נותחו באמצעות מתאמי פירסון, כיווני השפעות הוצגו במודלים אינטגרטיביים בעזרת ניתוח נתיבים (SEM) ובדקנו הבדלים בין קבוצות מחקר בעזרת ניתוחי שונות (MANOVA). לשם ביסוס מחקרנו נסקרו תיאוריות ומחקרים הקושרים בין משתנים שונים. התיאוריות המרכזיות במחקרנו הן תיאוריית המודל לחיקוי ותיאוריית הלמידה החברתית (Bandura, 1997; Fenstermacher & Saudino, 2006; Schunk & Zimmerman, 2007) ותיאוריית הסביבה האקולוגית (Thorkildsen, Reese, & Corsino, 2002). תיאוריות אלו מתארות כיצד ילדים עשויים להפנים את התנהגויותיהם, רגשותיהם ומחשבותיהם של הוריהם ובעקבות כך לבנות את עולם התנהגויותיהם, רגשותיהם ומחשבותיהם, ואף לרכוש מיומנויות שונות. כמו כן, תיאוריית התסכול (Barker, Dembo, & Lewin, 1941) ותיאוריית הקונפליקט (Hocker & Wilmot, 1987) הוצגו כבסיס להבנת מערכת היחסים העשויה/עלולה להתפתח בין ההורים לבין בית הספר. על בסיס הרקע התיאורטי ועל בסיס הרצון לחפש כיווני מחקר חדשים בנושא הוצגו המטרות שלהלן.

מטרות המחקר

א. בדיקת ההבדלים הבאים בין קבוצות שונות כדלקמן:

1. בין קבוצת הורים שרמת הזדהותה וערותה נמוכה (קבוצה 1) לבין קבוצת הורים שרמת הזדהותה וערותה גבוהה (קבוצה 2) ביחס למעורבותם וביחס למשתני התלמידים- עמדות תלמידים כלליות כלפי בית ספר, הסתגלות חברתית ומסוגלות עצמית.

2. בין אבות לבין אימהות ביחס למעורבותם וביחס למשתני התלמידים- עמדות תלמידים כלליות כלפי בית ספר, הסתגלות חברתית ומסוגלות עצמית.

ב. בדיקת הקשרים/המתאמים במדגם השלם, בקבוצת הורים 1 ובקבוצת הורים 2 בעזרת מתאמי פירסון:

1. קשר בין משתנים בלתי תלויים (הזדהות, ערות) לבין משתנים מתווכים (עמדות, מעורבות).

2. קשר בין משתנים מתווכים (עמדות, מעורבות) לבין משתנים תלויים (הסתגלות חברתית, מסוגלות עצמית, הישגים לימודיים).

3. קשר בתוך המשתנים הבלתי תלויים (הזדהות, ערות), בין המשתנים המתווכים (עמדות, מעורבות) ובין המשתנים התלויים (הסתגלות חברתית, מסוגלות עצמית).

ג. בדיקת כיווני השפעה במדגם השלם, בקבוצת הורים 1 ובקבוצת הורים 2 בעזרת ניתוח נתיבים (SEM). הקשרים בין המשתנים הוצגו במודלים גרפיים. כמו כן נסקרו השפעות בין המשתנים הדמוגרפיים השכלת הורים, מצב כלכלי, סוג בית ספר, מגדר תלמידים ורמת שכבת כיתה לבין משתני מחקר המופיעים במודלים הגרפיים. המשתנים במודלים הם: הזדהות הורים, ערות הורים, מעורבות הורים, עמדות תלמידים כלליות כלפי בית הספר, הסתגלותם החברתית, מסוגלותם העצמית והישגיהם הלימודיים.

המדגם: במחקר השתתפו תלמידים מכתות ד (116=N), ה (122=N), ו (105=N ) בעשרה בתי ספר יסודיים, ממלכתיים וממלכתיים דתיים ב- 6 ערים שונות בארץ ממחוזות המרכז ותל-אביב של משרד החינוך. מחצית בתי הספר מוגדרים על פי מדד טיפוח של משרד החינוך כטעוני טיפוח ומחציתם כמבוססים. כמו כן כלל המדגם 129 אבות ו- 210 אמהות, 34 הורים (קבוצה 1) שרמת הזדהותם ורמת ערותם נמוכה ו- 57 הורים (קבוצה 2) שרמת הזדהותם ורמת ערותם גבוהה.

כלי המחקר: התלמידים מילאו שלושה שאלונים: שאלון איכות החיים בבית הספר (חובר על-ידי דרום וריץ, 1982), שאלון הסתגלות חברתית (חובר על-ידי גרישם ואליוט, 1990) ושאלון מסוגלות עצמית (חובר על-ידי בנדורה ואחרים, 1996). ההורים מילאו ארבעה שאלונים: שאלון משתני רקע (חובר על-ידי טרגר, 2003), שאלון הזדהות (חובר על-ידי פרידמן ופישר, 2003), שאלון ערות (חובר על-ידי פרידמן ופישר, 2003) ושאלון מעורבות הורים (חובר על-ידי טרגר, 2003). מחנכות מילאו את אותו שאלון מעורבות הורים. מטרת מילוי השאלון על-ידי המחנכות היתה לתת תוקף בלבד למהימנות שאלון ההורים. כל השאלונים נמצאו מהימנים ותקפים במדגם זה. המנהלות או המזכירות מילאו לוח להשלמת ציוני תלמידים.

ממצאי המחקר

1. נמצאו הבדלים מובהקים בין קבוצת הורים שרמת הזדהותה וערותה גבוהה (קבוצה 2) לבין אלה שנמוכה (קבוצה 1) בפרמטר של מעורבות הורים. ההשערה אוששה. נמצא שמעורבות קבוצה 2 גבוהה באופן מובהק ממעורבות קבוצה 1.

2. נמצאו הבדלים בין מעורבות אבות לבין מעורבות אימהות. מעורבות האימהות גבוהה באופן מובהק ממעורבות האבות. זאת בניגוד להשערה.

3. אומתו 3 השערות קשר (מתאמים) בקבוצה שרמת הזדהותה ורמת ערותה נמוכה: נמצא מתאם מובהק שלילי בין מעורבות הורים לבין מסוגלות תלמידים; נמצא חוסר קשר בין הזדהות הורים למעורבות הורים; נמצא חוסר קשר בין ערות הורים למעורבות הורים.

4. אומתו 3 השערות קשר (מתאמים) בקבוצה שרמת הזדהותה ורמת ערותה גבוהה רק בין משתני תלמידים: בין עמדות לבין הסתגלות חברתית, בין עמדות לבין מסוגלות עצמית, בין הסתגלות חברתית לבין מסוגלות עצמית. לא אומתה כל השערה בין משתני הורים למשתני תלמידים.

5. ממצאי המודל האינטגרטיבי של המודל השלם הם: 1) למעורבות הורים השפעה ישירה, מובהקת וחיובית על הסתגלות חברתית והשפעה ישירה, מובהקת ושלילית על הישגים לימודיים. 2) להסתגלות חברתית השפעה ישירה, מובהקת, חיובית וחזקה מאוד על הישגים לימודיים. 3) למסוגלות עצמית השפעה עקיפה ומובהקת על הישגים לימודיים באמצעות הזרז הסתגלות חברתית. 4) לעמדות תלמידים השפעה ישירה, מובהקת וחיובית על מסוגלות עצמית.

6*.* ממצאי המודל האינטגרטיבי של קבוצת ההורים שרמת הזדהותה וערותה נמוכה מצביעים על השפעות שליליות של משתני הורים על משתני תלמידים: לערות יש השפעה ישירה, שלילית והנוטה למובהקות על הסתגלות חברתית בקרב ילדיהם; לערות השפעה ישירה, מובהקת ושלילית על מסוגלות עצמית בקרב תלמידים; השפעה ישירה, מובהקת ושלילית של מעורבות קבוצה זו על מסוגלות עצמית בקרב ילדיהם.

7. ממצאי המודל האינטגרטיבי של קבוצת ההורים שרמת הזדהותה וערותה גבוהה מצביעים, שלא נמצאו כלל השפעות של מעורבות הורים אלו על משתני התלמידים. נמצאה השפעה יחידה בלבד, ישירה, מובהקת וחיובית של הזדהות הורים על מסוגלותם העצמית של ילדיהם.

8. ממצאים ביחס למשתנים הדמוגרפיים הם: השכלת הורים משפיעה באופן ישיר ומובהק על מעורבות הורים והישגי תלמידים. מצב כלכלי משפיע באופן הנוטה למובהקות על ההישגים הלימודיים. כן נמצאה השפעה שלילית של שכבת גיל על עמדות תלמידים. שלושה ממצאים אלו מחזקים ממצאים שנמצאו במחקרים קודמים (Leung, 1993; Lupiani, 2004). סוג בית ספר נמצא מנבא באופן מובהק את המשתנה הסתגלות חברתית בקרב תלמידים במדגם השלם ובקרב תלמידי קבוצה 2. הניבוי הראה שככל שבית הספר מבוסס יש ניבוי לירידה בהסתגלות חברתית בקרב תלמידים, וככל שבית הספר אינו מבוסס יש ניבוי לעלייה בהסתגלות החברתית (מבוסס=1/לא מבוסס=2).

מסקנות המחקר

1. יש אימות למודל של פרידמן ופישר (2002), "מודל פוטנציאל מעורבות הורים". הורים שרמת הזדהותם וערותם גבוהה, מעורבותם בחינוך גבוהה יותר מהורים שרמת הזדהותם וערותם נמוכה.

2. מעורבות האימהות עדיין גבוהה באופן מובהק ממעורבות האבות.

3. המשתנה מעורבות הורים נגזר יותר מהמשתנה ערות הורים מאשר המשתנה הזדהות הורים.

4. למשתני ההורים, ערות ומעורבות (בעיקר בבית הספר), בקבוצת ההורים שרמת הזדהותם ורמת ערותם נמוכה השפעות שליליות ישירות על תפקוד ילדיהם, על מסוגלותם העצמית ועל הסתגלותם החברתית.

5. למעורבות הורים כמשתנה מתווך בין הזדהות הורים לבין משתני תלמידים יש השפעה על תפקוד ילדיהם, השפעה חיובית על הסתגלותם החברתית והשפעה שלילית על הישגיהם הלימודיים.

6. הישגים לימודיים מושפעים באופן ישיר בו בזמן ממעורבות הורים, מהסתגלות חברתית, מהשכלת הורים וממצב כלכלי ומושפעים באופן עקיף ממסוגלות עצמית באמצעות הסתגלות חברתית. הסתגלות חברתית בעלת ההשפעה החיובית הישירה החזקה ביותר על ההישגים הלימודיים.

7. סוג בית ספר מנבא את המשתנה הסתגלות חברתית. ככל שבית הספר מבוסס יותר יש ירידה בהסתגלות החברתית, וככל שבית הספר פחות מבוסס יש עלייה בהסתגלות החברתית.

סיכום

חשיבות המחקר היא בכך: ראשית, המחקר אפשר לנו לבדוק אם השינוי המתחולל לנגד עינינו בתפיסת האבות את אבהותם בא לידי ביטוי גם במעורבותם בחיי ילדיהם בבית הספר. מחקרנו הראה שעדיין האמהות מובילות בנושא המעורבות. שנית, המחקר אפשר לנו לבדוק אם יש להורים בכלל, ולהורים בעלי מאפיינים שונים בפרט, השפעות חיוביות או שליליות על תפקוד ילדים בבית הספר. החידוש המרכזי שעלה במחקרנו מתמקד בקבוצת הורים שרמת הזדהותה ורמת ערותה נמוכה. זוהי קבוצה המתנכרת לבית הספר ומעורבותה היא מעורבות "מתפרצת". הניתוחים הסטטיסטיים השונים הצביעו על השפעות/מתאמים שלילים של מעורבות הורים וערותם על מסוגלותם העצמית של ילדיהם ועל הסתגלותם החברתית. אין כל ספק שההורים ובית הספר גם יחד רוצים בהצלחת הילד בתחום הרגשי, החברתי-ערכי והלימודי. ההורים ובית הספר צריכים להבין שיש להם בעיה משותפת של סמכות (סמכות הורית וסמכות מורית). שתי המערכות צריכות להבין שתפקוד התלמידים/הילדים מושפע באופן ישיר וגם עקיף מגורמים הקשורים בבית הספר וגם מגורמים הקשורים בהורים ובבית. לפיכך, במקרה שמתעוררות בעיות, הפתרון אינו בהאשמות הדדיות, אלא בשיתוף פעולה לליבון הבעיות. המפתח להצלחה הוא: יצירת ערוצי תקשורת יעילים, ההבנה וההכרה בחשיבות מתן אמון אחד בשני, הצורך בקביעת פורומים לליבון בעיות וגיבוש דרכי פתרון תוך שיתוף פעולה בין ההורים לבית הספר. וכל זאת כדי להעניק לתלמידים את חוויית הלימודים המיטבית.